Boeing gedagvaar oor MH370-rampArgieffoto ŉ Saak is Vrydag teen die Amerikaanse vliegtuigvervaardiger Boeing aanhangig gemaak oor die MH370-ramp wat in 2014 afgespeel het. Gregory Keith, ŉ verteenwoordiger vir 44 gesinne wat hulle geliefdes verloor het, het die saak verlede week teen die vervaardiger aanhangig gemaak. Die vliegtuig het op 8 Maart 2014 verdwyn terwyl dit vanaf Kuala Lumpur op pad was na Beijing. Daar was 239 mense aan boord. Die vliegtuig is steeds nie opgespoor nie. Op 17 Januarie vanjaar is ŉ drie jaar lange soektog na die wrakstukke gestaak. In die saak word daar gewys op elektroniese foute in die spesifieke model, Boeing 777. Daar word ook geskryf die soektog wat beëindig is, het tot gevolg dat die gesinne nie tot rus kan kom nie. Die voorval het “ekonomiese en nie-ekonomiese verliese, emosionele en fisieke pyn, nood en lyding” tot gevolg gehad vir die mense wat aan boord was en hulle gesinne. Tom Kim, die woordvoerder van Boeing, het in ŉ verklaring gesê die maatskappy se gedagtes is deurentyd by die mense wat hulle lewe verloor het, maar hy het egter nie kommentaar gelewer op die dagvaarding nie. Verskeie van die families het Malaysia Airlines ook gedagvaar. In Februarie verlede jaar het ŉ vrou van Maleisië die lugredery vir $7,6 miljoen gedagvaar, ná die verlies van haar man in die vlug. In Maart 2016 het 12 gesinne vanuit China hulle gedagvaar. ŉ Maand later het nog vier families skadevergoeding van $200 000 geëis.